Broj: 711-I-1127-M-85/23-04-19

Zagreb, 02. lipnja 2023.

 **IVICA PULJAK**

 **gradonačelnik Grada Splita**

**Predmet: mišljenje na zahtjev obveznika Ivice Puljka,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 04. travnja 2023. pod brojem 711-U-3859-M-85/23-01-4 zaprimilo je zahtjev za mišljenje koji je podnio obveznik Ivica Puljak, gradonačelnik Grada Splita.

U podnesenom zahtjevu obveznik navodi kako je rješenjima građevinske inspekcije, kao odgovorna osoba, kažnjen iznosima dva puta po 100.000,00 kn za propuste koje nije napravio on već njegovi prethodnici te da navedene kazne mora platiti osobno. Nadalje, obveznik navodi kako na navedena rješenja nema pravo žalbe već samo mogućnost pokretanja upravnih sporova te da je stoga moguće da kazne dođu na naplatu prije nego li se sporovi riješe. Slijedom navedenog, obveznik ističe kako su mu građani, od kojih većinu niti ne poznaje, ponudili pomoć u plaćanju kazni putem kreiranja crowdfunding kampanje na društvenim mrežama. Obveznik navodi da crowdfunding kampanjama postoje razne mogućnosti kroz koje se mogu prikupljati donacije kao na primjer primanje novca na osobni račun, primanje novca na poseban račun kreiran u tu svrhu te direktno plaćanje dijela kazne u državni proračun od strane građana. Obveznik stoga traži mišljenje Povjerenstva smatra li se dopuštenim da se sredstva prikupe na jedan od navedenih načina odnosno je li potrebno ispuniti neke druge pravne uvjete kako bi prikupljanje sredstava bilo usklađeno sa Zakonom o sprječavanju sukoba interesa.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 9. sjednici održanoj 02. lipnja 2023., obvezniku daje mišljenje, kako slijedi.

Člankom 8. stavcima 3. i 4. Zakona o sprječavanju sukoba interesa („Narodne novine“, broj 143/21, dalje ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom članka 15. ZSSI-a propisano da se darom, u smislu ovoga Zakona, smatra novac, stvari bez obzira na njihovu vrijednost, prava i usluge dane bez naknade koje obveznika dovode ili mogu dovesti u odnos zavisnosti ili kod njega stvaraju obvezu prema darovatelju.

 Jedinu iznimku od navedenog predstavljaju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

 Povjerenstvo je uvidom u Vodič za crowdfunding objavljenom od strane Udruge za razvoj civilnog društva SMART utvrdilo da postoji nekoliko različitih modela crowdfundinga kao što su donacijski model, nagradni model, zajmovni model i slično.

Povjerenstvo ističe kako se u slučaju plaćanja kazne obveznika od strane građana najvjerojatnije radilo o donacijskom modelu koji se i inače koristi prilikom humanitarnih kampanja.

Povjerenstvo je od obveznika putem pošte i elektroničke pošte zatražilo dostavu rješenja temeljem kojih je obvezniku naloženo plaćanje kazne, međutim, navedena rješenja nisu dostavljena Povjerenstvu.

S obzirom na činjenicu da bi temeljem modela crowdfundinga, navedenih u zahtjevu za mišljenje obveznika, građani obvezniku posredno ili neposredno uplaćivali novac, a da se ne radi o uobičajenim darovima, obveznik navedeno ne može primiti budući da se radi o nedopuštenom daru u smislu članka 15. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Ivici Puljku, elektroničkom dostavom
2. Objava na internetskoj stranici Povjerenstva
3. Pismohrana